AARHUS: Det er godt 13 år siden, at Castenskiold slog dørene op ved Aarhus Å som et helt nyt og trendy café med højt til loftet, lysekroner og lange gardiner. Det hele holdt i træ samt sorte og rødlige farver, og det hele indrettet af arkitekten Henrik Bønnelycke.

Den 500 kvadratmeter store café i to etager har navn efter Christian Castenskiold-Klixbüll, der med sin kone Gro Stoltze Katborg stod som indehaver og stifter, og siden har Castenskiold været igennem både forskellige ejere og forskellige koncepter. Nu er det tilsyneladende slut for denne gang, for Castenskiold har lukket, låst dørene og er gået konkurs, hvilket bekræftes af indehaver Kim Elgaard.

- Helt kort fortalt havde vi en natklub, der fungerede fantastisk, men vi havde et alt for højt ambitionsniveau i restauranten, hvilket har slået hul i kassen, siger Kim Elgaard til Århus Stiftstidende.